Il-Kamra tal-Kummerċ tgħid li l-aħħar żviluppi politiċi iktar qajmu mistoqsijiet milli tweġibiet ... Fi stqarrija xi ftit jew wisq iebsa llum il-Kamra tal-Kummerċ sostniet illi t-track record tal-Gvern qed ikun imċappas u mħammeġ "mid-dell tqil u twil li ma jistax ineħħi minn fuqu." Fi stqarrija l-Kamra tal-Kummerċ sostniet hemm bżonn soluzzjoni kemm jista' jkun malajr biex tkun assigurata l-istabilità u tinżamm il-kunfidenza fil-kummerċ. "Dak li ġara lbieraħ bil-lejl wassal għal aktar dubji, iktar milli ċertezzi, aktar mistoqsijiet milli tweġibiet," sostnet il-Kamra fl-istqarrija. Hi kienet qed tirreferi għall-fatt li Keith Schembri kien illiberat minn taħt l-arrest hekk kif qed ikun akkuzat minn Yorgen Fenech illi huwa l-mandant fil-qtil ta' Daphne Caruana Galizia. L-istqarrija kompliet tgħid illi wara li dak ġara dalgħodu, jiġifieri li tliet Ministri tal-Gvern se jkunu investigati fuq il-kuntratt mal-VGH għal tliet sptarijiet, "il-Kamra tal-Kummerċ tinsab imħassba illi dan kollu se jkun ta' detriment għan-negozji u l-istabbilità tal-pajjiż fit-tul." L-istqarrija tgħid li l-Prim Ministru għandu jara li l-ġustizzja ssir malajr u qalet illi "sfortunatament l-akkużi li qed isiru kontra nies fl-ogħla postijiet fil-poter, mhux qed jippermettu lill-Prim Ministru milli jwettaq il-bidliet u dan qed iqajjem ħafna dubju fuq is-sistema politika kollha."